b'\n_START_ARTICLE_\nHellhammer\n_START_SECTION_\nPovijest sastava\n_START_PARAGRAPH_\nInspirirani glazbom sastava kao \xc5\xa1to su Black Sabbath, Venom, Raven i Mot\xc3\xb6rhead, gitarist i vokalist Thomas Gabriel Fischer (znan kao "Tom Warrior"), basist i vokalist Urs Sprenger (znan kao "Steve Warrior") i bubnjar Pete Stratton osnivaju Hammerhead (kasnije Hellhammer) u svibnju 1982. godine. Iako je Fischer bio "zapanjen" prvim dvama albumima grupe Discharge - Why? i Hear Nothing See Nothing Say Nothing - nije "uop\xc4\x87e slu\xc5\xa1ao punk."_NEWLINE_Nakon Strattonovog izlaska iz sastava te dolaska bubnjara J\xc3\xb6rga Neubarta (znanog kao "Bruce Day") u jesen 1982., Hellhammer je poku\xc5\xa1avao prona\xc4\x87i odgavaraju\xc4\x87a mjesta za probe, \xc5\xa1to se pokazivalo iznimno te\xc5\xa1kim ili radi prekomjerno visokih najamnina ili zbog nedovoljnog broja slobodnih studijskih sati. U lipnju 1983. godine sastav snima svoj prvi demo uradak, Triumph of Death, s bud\xc5\xbeetom od jedva 70 dolara. Unato\xc4\x8d nelagodi zbog kona\xc4\x8dnih rezultata, Hellhammer isporu\xc4\x8duje svoj demo nekolicini heavy metal \xc4\x8dasopisa, kao \xc5\xa1to su britanski Metal Forces; kriti\xc4\x8dki je odziv prema sastavu bio uglavnom povoljan. Iako su ih mnoge izdava\xc4\x8dke ku\xc4\x87e kojim su slali svoje snimke redom odbijale, sastav je naposljetku privukao pozornost novog izdava\xc4\x8da - Noise Records._NEWLINE_Stevea Warriora zamijenio je biv\xc5\xa1i basist grupe Schizo, Martin Eric Ain. Ta je promjena ozna\xc4\x8dila po\xc4\x8detak ozbiljnih i radikalnih promjena u sastavovim tekstovima i glazbi. Te su promjene u kona\xc4\x8dnici bile odgovorne za porast Fischerove i Ainove percepcije o tome kako je njihovo glazbeno djelovanje bilo ograni\xc4\x8deno unutar granica vlastitog primitivnog sastava. 31. svibnja 1984., Hellhammer se raspu\xc5\xa1ta te se dan kasnije formira Celtic Frost._NEWLINE_Po\xc4\x8detkom sljede\xc4\x87eg desetlje\xc4\x87a Noise Records objavljuje novu ina\xc4\x8dicu debitantnog Hellhammerovog EP-a Apocalyptic Raids, koji je ovog puta bio nazvan Apocalyptic Raids 1990 A.D.. Ovo je reizdanje pro\xc5\xa1ireno dvjema pjesmama sa kompilacije Death Metal, koja je po rije\xc4\x8dima Toma Warriora bila "ne\xc5\xa1to \xc5\xa1to smo oduvijek htjeli, \xc4\x8dak jo\xc5\xa1 i \'84". Tako\xc4\x91er, reizdanje je krasila nova naslovnica koju je dizajnirao Martin Ain._NEWLINE_U studenom 2007. godine, Tom Gabriel Fischer objavio je kako \xc4\x87e originalne snimke Hellhammerovih demo izdanja (Death Fiend, Triumph of Death, i Satanic Rites) biti objavljene kao kompilacija koja \xc4\x87e se sastojati od dva CD-a i tri vinilne plo\xc4\x8de, bit \xc4\x87e nazvana Demon Entrails te da \xc4\x87e biti objavljena u velja\xc4\x8di 2008. sa novim tekstom u knji\xc5\xbeici albuma koji \xc4\x87e detaljno opisivati Hellhammerovu povijest, prethodno neizdanim slikama i fotografijama i sve pjesme osobno remasterirane od strane Toma Gabriela Fischera, Martina Erica Aina i Stevea Warriora. Album su objavile izdava\xc4\x8dke ku\xc4\x87e Prowling Death i Century Media._NEWLINE_K tome, Tom Fischer je objavio i knjigu Only Death Is Real: An Illustrated History of Hellhammer and early Celtic Frost 1981-1985, koja dokumentira rane dane Hellhammera i Celtic Frosta.\n_START_SECTION_\nKritike\n_START_PARAGRAPH_\nIako su biv\xc5\xa1i Hellhammerovi \xc4\x8dlanovi bili ponosni na naslje\xc4\x91e sastava krajem osamdesetih godina pro\xc5\xa1log stolje\xc4\x87a, to nije oduvijek bio slu\xc4\x8daj. Zapravo, Tom Warrior se bojao da \xc4\x87e njegova prethodna posve\xc4\x87enost Hellhammeru zasmetati budu\xc4\x87nosti Celtic Frosta. Recenzija \xc4\x8dasopisa Kerrang! iz 1985. godine sumirala je njegove najve\xc4\x87e strahove: "Istinski odvratan Hellhammer mo\xc5\xbeda se sad pretvorio u Celtic Frost ali je jo\xc5\xa1 uvijek sranje."_NEWLINE_Ostale su metal publikacije tako\xc4\x91er bile skepti\xc4\x8dne oko Hellhammerovih glazbenih poduhvata. Metal Forces je primjerice potpuno prezirao grupu; to je dovelo do dugotrajne sva\xc4\x91e izme\xc4\x91u \xc4\x8dasopisa i Warriora, \xc5\xa1to je sprje\xc4\x8davalo Celtic Frost od sviranja u Engleskoj \xc4\x8dak nekoliko godina. Rock Poweru se tako\xc4\x91er nije svi\xc4\x91ao Hellhammer - smatrali su ga "najstra\xc5\xa1nijom, najodvratnijom i naju\xc5\xbeasnijom stvari koju je \'glazbenicima\' ikad bilo dopu\xc5\xa1teno snimiti". Ustvari, kako je Warrior zaklju\xc4\x8dio, "svugdje smo dobivali bijedne recenzije"._NEWLINE_U vezi kontroverznog statusa svojeg biv\xc5\xa1eg sastava, Thomas je rekao:_NEWLINE_ \xe2\x80\x9eDavno prije, jo\xc5\xa1 1984. i 1985., kad smo Martin Eric Ain i ja snimili prva dva Celtic Frostova albuma Morbid Tales i To Mega Therion, Hellhammer nam je visio nad glavama poput prokletstva. Iako je Hellhammer bio glavni razlog zbog kojeg smo promislili o svojim ciljevima i formirali Frost, ostaci HH-a nastavili su nam biti veliko kamenje na putu. Mnogi su vidjeli Frost kao jedno te isti sastav koji je samo promijenio ime. Manjak glazbene kvalitete u HH-u u\xc4\x8dinio je dobivanje nepristranih reakcija za Frost gotovo nemogu\xc4\x87im. Da skratimo pri\xc4\x8du, cijela nam je situacija skoro ubila sav na\xc5\xa1 rad i snove.\xe2\x80\x9d\n_START_SECTION_\nBa\xc5\xa1tina\n_START_PARAGRAPH_\nEP Apocalyptic Raids, koji se sastojao od \xc4\x8detiri pjesme, objavljen je u o\xc5\xbeujku 1984. U to je doba bio smatran jednim od najgrubljih i najekstremnijih ikad objavljenih albuma. Otprilike je u to vrijeme sastav ve\xc4\x87 prestao postojati, no po\xc5\xa1to je album bio me\xc4\x91u prvima koji je sadr\xc5\xbeavao pjesme black/death metal \xc5\xbeanra, mnogi su obo\xc5\xbeavatelji sastava poku\xc5\xa1ali imitirati grupu te su tako doveli do razvoja \xc5\xbeanrova kao \xc5\xa1to su doom metal, thrash metal, black metal i death metal. Fischer i Ain ponovno se okupljaju nakon raspada sastava i osnivaju Celtic Frost u lipnju 1984. godine._NEWLINE_Mnoge su grupe snimale obrade Hellhammerovih pjesama; me\xc4\x91u poznatijim takvim sastavima su Napalm Death, Sepultura, Samael, Incantation, Slaughter, Behemoth, i Gallhammer. Fischerov je post-Celtic Frost sastav Apollyon Sun tako\xc4\x91er obradio Hellhammer, u ovom slu\xc4\x8daju njihovu pjesmu "Messiah".'